‘Ster-skrywer’ en digter sterfDie joernalis, skrywer en digter Ronel Nel (57) is Sondagaand oorlede. (Foto: Taalgenoot/Facebook) Ronel Nel, vryskutjoernalis, skrywer en digter, is Sondagaand in Pretoria dood. Luidens mediaberigte het Nel (57) ŉ bakteriële infeksie en orgaanversaking gehad. Die ATKV-tydskrif Taalgenoot het vanoggend haar dood in ŉ Facebook-plasing bevestig en Nel as een van sy “ster-skrywers” beskryf. Haar lewensmaat, Dirk Jordaan, het ook in ŉ plasing op Facebook geskryf “ŉ groot boek het gisteraand toegemaak”. Boodskappe van medelye met Nel se familie en vriende deur verskeie Suid-Afrikaanse joernaliste en kunstenaars, onder andere Karen Zoid, stroom tans in op sosiale media. Nel het verskeie publikasies, onder meer ŉ digbundel, kinderverhale en ŉ roman, Pelgrimshoop – waaroor sy met Maroela Media in 2017 gesels het – agter haar naam. Sy het ook as vryskutjoernalis vir verskeie gesin- en reispublikasies insluitend De Kat, Insig, Beeld, Taalgenoot, Rapport, Weg!, Wegbreek, Sawubona en Getaway geskryf. Verder was sy ook verantwoordelik vir rooirose se boeke-, kuns- en vermaakafdeling.